Kommissionens beslutning

af 4. august 2003

om ændring af beslutning 2000/49/EF om ophævelse af beslutning 1999/356/EF om midlertidig suspension af indførsel af jordnødder og bestemte jordnøddeprodukter, som stammer fra jordnødder, der har oprindelse i eller er afsendt fra Egypten

(meddelt under nummer K(2003) 2800)

(EØS-relevant tekst)

(2003/580/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1, og

ud fra følgende betragtninger:

(1) I henhold til Kommissionens beslutning 2000/49/EF af 6. december 1999 om ophævelse af beslutning 1999/356/EF om midlertidig suspension af indførsel af jordnødder og bestemte jordnøddeprodukter, som stammer fra jordnødder, der har oprindelse i eller er afsendt fra Egypten(2), skal beslutningen genbehandles.

(2) Europa-Kommissionens Levnedsmiddel- og Veterinærkontor (FVO) gennemførte et kontrolbesøg i Egypten fra den 2. til den 6. september 2001 med henblik på at vurdere de eksisterende faciliteter og foranstaltninger til bestemmelse af aflatoksinniveauet i jordnødder, der er bestemt til eksport til Den Europæiske Union. Kontrolbesøget viste, at de egyptiske myndigheder i betragteligt omfang havde forbedret kontrollen af jordnødder, der eksporteres til EU. Især var forbedringerne tydelige med hensyn til dyrkning af jordnødder, idet der var et omfattende uddannelsesprogram. Endvidere blev proceduren ved eksport og dertil knyttet analyse og attestering vedrørende aflatoksin fundet tilfredsstillende, bortset fra den anvendte metode til udtagning af prøver. Laboratoriepræstationerne blev fundet acceptable med hensyn til eksportprocedurer. Det konstateredes, at ikke alle lovkravene til opbevaring af jordnødder blev opfyldt.

(3) De egyptiske myndigheder har forelagt skriftlige garantier om den anvendte metode til udtagning af prøver og om strammere kontrol af vilkårene for opbevaring af jordnødder.

(4) Resultaterne af kontrolbesøget, de skriftlige garantier fra de egyptiske myndigheder og de gode resultater indtil oktober 2002 af importmedlemsstaternes prøver og analyser af sendinger af jordnødder viser, at det ikke længere er nødvendigt med systematisk udtagning af prøver og analyser af sendinger af jordnødder med oprindelse i eller afsendt fra Egypten. Der har dog fra november 2002 til februar 2003 været en betydelig stigning i antallet af indberetninger om sendinger, der ikke overholder bestemmelserne. Dette skyldes tilsyneladende, at 2002 var et dårligt høstår, samtidig med utilstrækkelig kontrol fra de egyptiske myndigheders side. De egyptiske myndigheder har truffet supplerende foranstaltninger for at forbedre situationen.

(5) Derfor bør den kompetente myndighed i den importerende medlemsstat fortsat udtage prøver og gennemføre analyser på et særdeles højt niveau for at beskytte folkesundheden.

(6) For at sikre, at stikprøveudtagning og -analyse af sendinger af jordnødder og produkter heraf med oprindelse i eller afsendt fra Egypten foregår på en ensartet måde i hele Fællesskabet, bør der fastsættes en omtrentlig hyppighed for stikprøveudtagning og -analyse.

(7) Ved Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(3) er der indført et system for hurtig varsling om fødevarer og foder (RASFF).

(8) Af hensyn til folkesundheden bør medlemsstaterne sende Kommissionen periodiske rapporter om alle analyseresultater fra den offentlige kontrol, der er gennemført over for sendinger af jordnødder og visse produkter heraf med oprindelse i eller afsendt fra Egypten. Sådanne rapporter bør være et supplement til indberetningspligten under systemet for hurtig varsling om fødevarer og foder.

(9) Efter anmodning fra visse medlemsstater er det nødvendigt at foretage en ajourføring af listen over indgangssteder, hvorigennem de produkter, beslutning 2000/49/EF omhandler, kan importeres. Af klarhedshensyn bør listen erstattes.

(10) Beslutning 2000/49/EF bør derfor ændres i overensstemmelse hermed.

(11) Den Stående Komité for Fødevarekæden og Dyresundhed er blevet hørt -

VEDTAGET FØLGENDE BESLUTNING:

Artikel 1

I beslutning 2000/49/EF foretages følgende ændringer:

1) Artikel 1 ændres således:

a) Stk. 5 affattes således:

"5. De enkelte medlemsstaters kompetente myndigheder udtager stikprøver og udfører analyser af sendinger af jordnødder og visse produkter heraf med oprindelse i eller afsendt fra Egypten for at påvise aflatoksin B1 og det samlede aflatoksinindhold.

Medlemsstaterne sender hver tredje måned Kommissionen en rapport om alle analyseresultater fra den offentlige kontrol af sendinger af jordnødder og visse produkter heraf med oprindelse i eller afsendt fra Egypten. Rapporten indsendes i den måned, der følger efter hvert kvartal(4)."

b) Følgende indsættes som stk. 6 og 7:

"6. Der udtages stikprøver og udføres analyser, jf. stk. 5, af ca. 20 % af varesendingerne for hver varekategori, der er omhandlet i stk. 1.

Sendinger, der underkastes prøveudtagning og analyser, bør tilbageholdes i højst 15 arbejdsdage, inden de frigives til afsætning fra Fællesskabets indgangssted. I så fald udsteder medlemsstatens kompetente myndighed et officielt ledsagedokument, hvori det angives, at sendingen har været underkastet officiel prøveudtagning og analyse, og hvilket resultat analysen har givet.

7. Hvis en sending opdeles, ledsages alle dele af den opdelte sending af kopier af det sundhedscertifikat og de ledsagedokumenter, der er omhandlet i stk. 1 og 6, og som er attesteret af den kompetente myndighed i den medlemsstat, hvor opdelingen har fundet sted."

2) Artikel 2 affattes således:

"Artikel 2

Denne beslutning følges op på grundlag af oplysninger og garantier fra Egyptens kompetente myndigheder og på grundlag af resultaterne af de analyser, medlemsstaterne foretager. Ved opfølgningen vurderes det, om de særlige betingelser i artikel 1 giver Fællesskabet et tilstrækkeligt folkesundhedsbeskyttelsesniveau. Det vurderes samtidig, om der fortsat er behov for særlige betingelser."

3) Bilag II affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 4. august 2003.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

(2) EFT L 19 af 25.1.2000, s. 46.

(3) EFT L 31 af 1.2.2002, s. 1.

(4) April, juli, oktober, januar.

BILAG

"BILAG II

Liste over indgangssteder, hvorigennem jordnødder eller produkter heraf med oprindelse i eller afsendt fra Egypten kan importeres til Det Europæiske Fællesskab

>TABELPOSITION>"